欧阳修
怀嵩楼晚饮示徐无党无逸
滁山不通车，滁水不载舟。
舟车路所穷，嗟谁肯来游。
念非吾在此，二子来何求。
不见忽三年，见之忘百忧。
问其别後学，初苦茧绪抽。
纵横渐组织，文章烂然浮。
引伸无穷极，卒敛以轲丘。
少进日如此，老退诚可羞。
弊邑亦何有，青山遶城楼。
泠泠谷中泉，吐溜彼山幽。
石丑骇溪怪，天奇瞰龙湫。
子初如可乐，久乃叹以愀。
云此譬图画，暂看已宜收。
荒凉草树间，暮馆城南陬。
破屋仰见屋，窗风冷如锼。
归心中夜起，辗转卧不周。
我为办酒肴，罗列蛤与蛑。
酒酣微探之，仰笑不颔头。
曰予非此侬，又不负谴尤。
自非世不容，安事此为囚。
幸以主人故，崎岖几摧舟。
一来勤已多，而况欲久留。
我语顿遭屈，颜惭汗交流。
川涂冰已壮，霰雪行将稠。
羡子兄弟秀，双鸿翔高秋。
◇◇飞且鸣，岁暮忆南州。
饮子今日欢，重我明日愁。
来贶辱已厚，赠言愧非酬。